ສອງເກົາຫຼີ ຈະເປີດການເຈລະຈາ ກ່ຽວກັບ ເລື່ອງນິວເຄລຍ
ເກົາຫຼີໃຕ້ ແລະເກົາຫຼີເໜືອ ຈະເຈລະຈາກັນ ກ່ຽວກັບເລື່ອງນິວເຄລຍ ທີ່ປະເທດຈີນ ໃນອາທິດໜ້າ
ທູດພິເສດທາງດ້ານນິວເຄລຍຂອງເກົາຫຼີໃຕ້ແລະເກົາຫຼີເໜືອຈະພົບປະກັນທີ່ກຸງປັກກິ່ງໃນ ອາທິດໜ້າ ໃນການດຳເນີນຄວາມພະຍາຍາມອີກຄັ້ງນຶ່ງເພື່ອລິເລີ່ມການເຈລະຈາຄືນໃໝ່ ກ່ຽວກັບໂຄງການອາວຸດນິວເຄລຍຂອງເກົາຫຼີເໜືອທີ່ຕົກຢູ່ໃນສະພາບບໍ່ໄປບໍ່ມານັ້ນ ໂຄສົກຄົນນຶ່ງ ທີ່ກະຊວງການຕ່າງປະເທດເກົາຫຼີໃຕ້ກ່າວວ່າ ທ່ານ Wi Sung Lac ຈະ ເດີນທາງໄປປະເທດຈີນ ພ້ອມກັບຄູ່ຕຳແໜ່ງຝ່າຍເກົາຫຼີເໜືອ ທ່ານ Ri Yong Ho ໃນ ລະຫວ່າງກາງອາທິດໜ້າ ໂດຍປາດສະຈາກການຢືນຢັນກ່ຽວກັບວັນເວລາທີ່ຄັກແນ່ ທູດພິເສດທັງສອງໄດ້ໂອ້ລົມເຈລະຈາກັນ ໃນເດືອນກໍລະກົດຜ່ານມາ ໃນລະຫວ່າງກອງ ປະຊຸມວ່າດ້ວຍຄວາມໝັ້ນຄົງພູມີພາກຂອງອາຊ່ຽນ ທີ່ເກາະບາຫຼີ ປະເທດອິນໂດເນເຊຍ ຊຶ່ງເປັນການເຈລະຈາເທື່ອທຳອິດລະຫວ່າງປະເທດທັງສອງນັບແຕ່ການເຈລະຈາ 6 ຝ່າຍ ໄດ້ພັງທະລາຍລົງ ໃນເດືອນທັນວາປີ 2008 ການໂອ້ລົມທີ່ວ່ານີ້ໄດ້ຕິດຕາມມາດ້ວຍການເຈລະຈາອີກຮອບນຶ່ງລະຫວ່າງເຈົ້າໜ້າທີ່ສະ ຫະລັດແລະເກົາຫຼີເໜືອ ຢູ່ທີ່ນະຄອນນິວຢອກ